Gesin ná kerk op Vrystaat-plaas aangevalBoere van die omgewing tydens die soektog na die verdagtes. Foto: Verskaf ŉ Vrystaatse gesin is Sondagoggend op hul plaas in die Bothaville-omgewing aangeval, kort nadat hulle van die kerk af teruggekeer het. Johan du Plessis, Bothaville se landelike veiligheidskoördineerder, het Maandag aan Maroela Media gesê Gerrie en Annatjie Labuschagne, hul dogter en kleindogter het teen 10:40 van die kerk af teruggekeer. Volgens kapt. Stephen Thakeng, polisiewoordvoerder, het drie verdagtes hulle ingewag. “Mnr. Labuschagne was besig om sy voertuig in die motorhuis in te trek toe die drie verdagtes hom oorval het. Hulle het hom met ŉ stuk yster oor die kop geslaan. Hy het sy bewussyn verloor en op die grond geval,” het Thakeng gesê. Die rowers het Annatjie in die huis in gedwing waar hulle haar handsak en beursie gevat het. “Die verdagtes het op kontant in die kluis aangedring. Die vrou het die kluis oopgesluit, die pistool gegryp en op die verdagtes geskiet, waarna die mans op vlug geslaan het.” Die egpaar se tienerkleindogter was elders in die huis tydens die voorval. Sy het dadelik hulp van die plaaslike veiligheidsnetwerk ontbied toe sy die skote gehoor het. Du Plessis het gesê alle veiligheidsnetwerke is teen 10:50 geaktiveer en ŉ volskaalse soektog na die verdagtes is deur die polisie en talle boere in die omgewing van stapel gestuur. Gerrie is met ŉ ernstige hoofbesering na ŉ hospitaal in Bloemfontein gehaas waar hy steeds behandel word. Die vroue is getraumatiseerd, maar ongedeerd. Een verdagte is kort ná die aanval, sowat 300 m van die huis af, in die veld aangetref. Hy het ŉ skietwond aan sy skouer gehad en is onder polisiebewaking na ŉ nabygeleë hospitaal geneem. Die polisie, die polisie se honde-eenheid, lugvleuel en boere van die gemeenskap het tot en met 21:00 na die ander twee verdagtes gesoek, maar moes die soektog weens swak sigbaarheid beëindig. ŉ Vierde verdagte, glo ŉ plaaswerker, is ná die voorval vir ondervraging ingeneem, waarna hy in hegtenis geneem is. Die verdagtes moet binnekort in die plaaslike landdroshof verskyn. Die soektog na die ander twee verdagtes duur voort. Die polisie het ŉ beroep op die gemeenskap gedoen om kapt. Motlhabane van die Bothaville-speurtak by 082 466 7923 te bel as hulle enige verdagte persone opmerk. Genl.maj. Lerato Molale, bevelvoerder van die Welkom-polisiegroepering, het die inhegtenisnemings toegeskryf aan die suksesvolle samewerking tussen boere van die omgewing en die Bothaville-polisie. Molale het al die betrokkenes vir hul optrede en samewerking geprys. Du Plessis het ook al die betrokkenes bedank. Hy het spesiaal die bestuurder van die Spar op Bothaville bedank wat water aan al die rolspelers tydens die urelange soektog verskaf het.